《崧高行上周密使寿》
宋代·许及之

银潢快泻天无声，秋光漾出圆蟾明。玉关晏眠柝不惊，筹帷坐蟾万里情。

健儿饱食细柳营，猛将思奋抚剑鸣。摘试一二来帝京，表里百万皆精兵。

此时崧岳风更清，寿酒消得如渑倾。天子神武恢八弦，一贤制难真长城。

鸿钧对斡三阶平，珠连五纬荐玑衡。天开地辟霖雨成，中书之考远作程。

回视万卷纷拿撑，一编自足垂勋名。书生脑脂眯短檠，莫耶挂壁吼长鲸。

相公办取崧高行，不惜携之上峥嵘。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。